**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.05.2019, ora 08.00 – 13.05.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 13.05.2019, ora 07.00**

**RÂURI**

**Debitele au fost, în general, în scădere**, exceptând cursul superior al Oltului, cursurile mijlocii şi inferioare ale Ialomiţei şi Prutului şi cursurile inferioare ale Siretului şi Buzăului, unde au fost în creştere prin propagare.

Pe râurile din bazinul Vedei şi pe râurile din Dobrogea, debitele au fost relativ staţionare.

Debitele se situează, în general, la valori în jurul și peste mediile multianuale lunare, exceptând râurile din bazinele hidrografice: Arieşul superior, Cerna, Suceava, Bistriţa inferioară, Trotuş şi Putna, unde se situează la valori cuprinse între 30-90% din acestea.

În interval s-a situat peste **COTA DE ATENŢIE** râul Saşa la staţia hidrometrică Poieni (50+15)-jud. TM.

Din datele primite până la ora 06:00, se situează peste:

- **COTELE DE ATENŢIE** râurile la stațiile hidrometrice: Timiş – Grăniceri (600+60)-jud. TM, Bârzava – Partoş (50+28)-jud. TM şi Prut – Prisăcani (450+19)-jud. IS.

**Debitele vor fi în general în scădere**, exceptând cusurile inferioare ale Ialomiţei şi Prutului, unde vor fi în creştere prin propagare.

Pe râurile din bazinul Vedea şi pe cele din Dobrogea debitele vor fi staţionare.

Sunt posibile creşteri de niveluri şi debite pe unele râuri mici din zonele de deal și munte datorită precipitaţiilor, sub formă de aversă, temporar accentuate, prognozate.

Se vor mai situa peste **COTELE DE ATENȚIE**, prin propagare, râurile la stațiile hidrometrice: Timiş – Grăniceri (600+30)-jud. TM, Bârzava – Partoş (50+10)-jud. TM şi Prut – Prisăcani (450+20)-jud. IS.

**DUNĂRE**

**Debitul la intrarea în ţară (secţiunea Baziaş) în intervalul 12.05 – 13.05.2019 a fost în creștere, având valoarea de 7000 m3/s**, sub media multianuală a lunii mai (7250 m3/s).

În aval de Porţile de Fier debitele au fost în creștere la Gruia și pe sectorul Corabia – Tulcea și relativ staționare pe sectorul Calafat – Bechet.

**Debitul la intrarea în ţară (secţiunea Baziaş) va fi în creştere (7300 m3/s).**

În aval de Porţile de Fier debitele vor fi în creștere.

**2.** **Situaţia meteorologică în intervalul 12.05.2019, ora 09.00 –13.05.2019, ora 06.00**

**ÎN ŢARĂ**

Vremea a continuat să se încălzească în cea mai mare parte a țării și a devenit ușor mai caldă decât în mod obișnuit în regiunile vestice și parțial în cele sud-vestice și centrale. Cerul a avut înnorări temporar accentuate în sud-vest, iar după-amiaza și în zonele de deal și de munte, unde izolat au fost ploi de scurtă durată și descărcări electrice, iar în restul teritoriului a fost variabil. Vântul a suflat slab și moderat, cu intensificări temporare în sudul Banatului și în zona montană înaltă, cu viteze la rafală de până la 65...75 km/h. La ora 21.00, stratul de zăpadă prezent la munte, la altitudini mari, măsura în platformele stațiilor meteorologice până la 193 cm în Masivul Făgăraș (la stația meteorologică Bâlea-Lac). Temperaturile maxime s-au situat între 16 grade la Sulina și Mangalia și 27 de grade la Gurahonț, iar la ora 06.00 se înregistrau valori termice cuprinse între 2 grade la Miercurea Ciuc și 18 grade la Moldova Nouă. În primele ore din interval și din nou în a doua parte a nopții, pe suprafețe mici în Transilvania și Dobrogea a fost ceață.

***Observație:*** *începând de ieri dimineață, de la ora 06.00, au fost în vigoare 6 atenționări cod galben pentru fenomene meteorologice periculoase imediate, emise după cum urmează: 5 de SRPV Timișoara și 1 de SRPV Constanța.*

**LA BUCUREŞTI**

Vremea a continuat să se încălzească. Cerul a fost variabil, iar vântul a suflat slab și moderat. Temperatura maximă a fost de 24 de grade, iar la ora 06.00 se înregistrau 11 grade la toate stațiile meteorologice.

**3. Prognoza meteorologică în intervalul 13.05.2019, ora 09.00 –14.05.2019, ora 09.00**

**ÎN ŢARĂ**

Valorile termice se vor situa în jurul celor normale la această dată; maximele se vor încadra între 16 și 25 de grade, cu cele mai scăzute valori pe litoral, iar minimele între 4 și 14 grade. Cerul va fi temporar noros. Vor fi averse și descărcări electrice, ziua pe suprafețe mici mai ales în vestul, nordul, centrul țării și la munte, iar seara și noaptea pe arii relativ extinse în regiunile vestice și sud-vestice și izolat în restul teritoriului. Punctiform cantitățile de apă vor fi mai însemnate și poate să cadă grindină. Vântul va sufla slab și moderat, cu intensificări la munte, în special la altitudini mari în Munții Banatului și Carpații Meridionali, unde la rafală se vor atinge viteze de 70...80 km/h, în Oltenia, sudul Banatului și vestul Crișanei, unde mai ales ziua vitezele vor fi în general între 45 și 55 km/h și doar pe arii restrânse și la cote mai reduse în restul teritoriului. Izolat, dimineața și noaptea, va fi ceață.

**LA BUCUREŞTI**

Vremea va fi normală termic. Cerul va fi temporar noros, iar în a doua parte a nopții vor fi condiții pentru averse și descărcări electrice. Vântul va sufla în general moderat. Temperatura maximă va fi de 22...23 de grade, iar cea minimă de 9...11 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE